钦定古今图书集成/明伦汇编/氏族典/第634卷 > 《金史》 > 乌古孙仲端
## 钦定古今图书集成/明伦汇编/氏族典/第634卷 > 《金史》 > 乌古孙仲端

按《金史乌古孙仲端传》：“仲端本名卜吉，字子正，承安
二年策论进士。宣宗时累官礼部侍郎，与翰林待制
安延珍奉使乞和于大元，谒太师国王木华黎。于是
安延珍留止，仲端独往，并大夏，涉流沙，逾葱岭，至西
城，进见太祖皇帝，致其使事，乃还。朝廷嘉其有奉使
劳，进官两阶，历裕州刺史。正大元年，召为御史中丞”，
奉诏安抚陕西。及归，权参知政事。五年十二月，知开
卦府事完颜麻斤出、吏部郎中杨居仁以奉使不职，
尚书省具狱，有旨释之。备再使，仲端言曰：“麻斤出等
辱君命，失臣节，大不敬，宜偿礼币诛之。”奏上，麻斤出
等免死除名。会议降大军事，及诤太后奉佛，涉亡家
败国之语，上怒，贬同州节度使。哀宗将迁归德，召为
翰林学士承旨兼同签大睦亲府事，留守汴京。及大
元兵围汴，日久食尽，诸将不相统一。仲端自度汴中
事变不测，一日，与同年汝州防御裴满思忠小饮，谈
太学同舍事，以为笑乐，因数言“人死亦易事耳。”思忠
曰：“吾兄何故频出此语？”仲端因写一诗示之，其诗大
概谓人生大似巢燕，“或在华屋杏梁，或在村居茅茨，
及秋社甫临，皆当逝去。人生虽有富贵贫贱不同，要
之终有一死耳。”书毕，连饮数杯，送思忠出门，曰：“此别
终天矣！”思忠去，仲端即自缢，其妻亦从死。仲端为人
乐易宽厚知大体，奉公好善，独得士誉。一子名爱实，
尝为护尉、奉御，以诛官奴功授节度，世袭千户。